

VLADA REPUBLIKE HRVATSKE

Zagreb, 3. listopada 2024.

|  |  |
| --- | --- |
| **Predlagatelj:** | Ministarstvo obrane |
| **Predmet:**  | Nacrt prijedloga odluke o sudjelovanju pripadnika Oružanih snaga Republike Hrvatske u misiji potpore miru „NATO misiji u Iraku“ |
|  |  |

 Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT PRIJEDLOGA ODLUKE O SUDJELOVANJU PRIPADNIKA ORUŽANIH SNAGA REPUBLIKE HRVATSKE U MISIJI POTPORE MIRU „NATO MISIJI U IRAKU“**

Zagreb, listopad 2024.

**NACRT PRIJEDLOGA ODLUKE O SUDJELOVANJU PRIPADNIKA ORUŽANIH SNAGA REPUBLIKE HRVATSKE U MISIJI POTPORE MIRU „NATO MISIJI U IRAKU“**

 **I. USTAVNA OSNOVA ZA DONOŠENJE ODLUKE**

Na temelju članka 7. stavka 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za donošenje Odluke o sudjelovanju pripadnika Oružanih snaga Republike Hrvatske u misiji potpore miru „NATO MISIJI U IRAKU“ (u daljnjem tekstu Odluka).

 **II. OCJENA DOSADAŠNJEG STANJA**

NATO je 2017. godine proveo sveobuhvatnu analizu situacije u Iraku koja je obuhvatila promjene sigurnosnog okružja te je donesen zaključak o potrebi snažnijeg angažiranja Saveza. Predsjednik iračke Vlade podnio je zahtjev za transformacijom dotadašnjih NATO aktivnosti u Iraku u neborbenu misiju.

Na NATO samitu u Bruxellesu u srpnju 2018. države članice Saveza donijele su na zahtjev iračke Vlade i u suradnji s Globalnom koalicijom za borbu protiv ISIS-a odluku o uspostavi NATO misije u Iraku (*NATO Mission Iraq* – NMI) s mandatom u potpori izgradnje obrambenih sposobnosti i napora iračke vlade u stabilizaciji zemlje i borbi protiv terorizma.

Ova misija angažirala je značajan broj NATO instruktora u nadogradnji postojeće obuke i napora izgradnje sposobnosti koji su u Iraku dostignuti NATO inicijativom obuke i izgradnje kapaciteta za Irak od 2017. godine. Uspostava misije sa zapovjedništvom u Bagdadu dovršena je 31. listopada 2018., dok se obuka iračkih oružanih snaga provodila na dvije lokacije u blizini Bagdada u kampovima Taji i Basmaya.

NATO misija u Iraku uspostavljena je kao neborbena misija dizajnirana radi daljnjeg jačanja iračkih snaga sigurnosti, kroz tehničko savjetovanje iračkih dužnosnika u Ministarstvu obrane i Uredu državnog savjetnika za nacionalnu sigurnost te kroz obuku i savjetovanje iračkih instruktora na vojnim akademijama i institucijama na područjima protueksplozivnog djelovanja, civilno-vojnog planiranja, održavanja oklopnih borbenih vozila i vojnog zdravstva.

Budući da djeluju u neborbenoj misiji, osoblje NATO-a ne raspoređuje se uz iračke snage tijekom njihovih operacija. Svojim aktivnostima NATO misija u Iraku promiče poštovanje međunarodnog humanitarnog prava i ljudskih prava.

Razdoblje redefiniranja misije završilo je odlukom Vijeća Sjevernoatlantskog saveza iz listopada 2020. kojom se misija značajno proširuje i prilagođava novim zahtjevima iračke strane o dodatnom savjetovanju na višim razinama.

Proširena NATO misija u Iraku povećava aktivnosti savjetovanja, obuke i izgradnje kapaciteta sveukupnih iračkih sigurnosnih institucija i snaga unutar/izvan šireg područja Bagdada uz punu potporu i koordinaciju s iračkom Vladom. Težište je savjetovanje na višim razinama uz zadržavanje određenih oblika obuke na taktičkoj razini.

Aktivnosti NATO-a provode se isključivo sa sigurnosnim institucijama i snagama pod izravnim nadzorom iračke Vlade koje je potrebno dodatno osnažiti da se mogu uspješno nositi sa svim sigurnosnim izazovima u stabilizaciji zemlje.

Najznačajnije proširenje aktivnosti NATO misije u Iraku u 2023. godini odnosi se na početak savjetovanja u Ministarstvu unutarnjih poslova Iraka.

NATO ima posebnu ulogu u smislu obrambenog institucionalnog razvoja, reforme sigurnosnog sektora i osobito profesionalizacije Oružanih snaga Iraka, jer je cilj iračkih obrambenih i sigurnosnih tijela i snaga imati sposobnost planiranja, vođenja operacija i održavanja partnerstva.

NATO usklađuje aktivnosti s drugim međunarodnim akterima u Iraku, ponajprije s Globalnom koalicijom, Ujedinjenim narodima i Europskom unijom, kako ne bi došlo do dupliciranja napora. Jedan od ciljeva NATO-a je i postizanje samoodrživosti misije s obzirom na smanjenje koalicijskih snaga u Iraku iz sastava operacije „INHERENT RESOLVE“, na koje se NATO misija u Iraku logistički oslanja.

Dvadeset i pet članica NATO-a i jedna partnerska nacija (Australija) pridonose NATO misiji u Iraku. Trenutačno se misija sastoji od vojnih i civilnih savjetnika i elemenata potpore.

Republika Hrvatska sudjelovanjem u NATO misiji u Iraku pridonosi naporima saveznika i u širem smislu međunarodne zajednice u izgradnji stabilnosti Iraka jačajući sposobnosti iračkih institucija i sigurnosnih snaga u njihovim naporima za dostizanje srednjoročne i dugoročne stabilizacije i sigurnosti Iraka. Republika Hrvatska ujedno svojim sudjelovanjem i angažmanom u NATO misiji u Iraku ojačava vidljivost svojeg doprinosa u ispunjenju jedne od temeljnih zadaća Saveza u upravljanju krizama i jačanju međunarodne sigurnosti.

Hrvatski sabor donio je 21. prosinca 2023. Odluku o sudjelovanju pripadnika Oružanih snaga Republike Hrvatske u misiji potpore miru „NATO MISIJI U IRAKU“ (Narodne novine, br. 154/23), kojom je u 2024. godini omogućeno upućivanje do deset pripadnika Oružanih snaga Republike Hrvatske, uz mogućnost rotacije.

 **III. RAZLOZI I CILJEVI DONOŠENJA ODLUKE**

Ustrojavanje NATO neborbene misije u Iraku podržava ulogu NATO-a u potpori Ministarstvu obrane Iraka u daljnjem razvoju profesionalnog sustava vojne izobrazbe i u reformi iračkog sigurnosnog sektora. Dosadašnje NATO aktivnosti izgradnje obrambenih kapaciteta Iraka polučile su dobre rezultate dok će proširenje savjetodavnih i obučnih aktivnosti pridonijeti daljnjoj učinkovitoj izgradnji i učvrščivanju ključnih iračkih kapaciteta.

Republika Hrvatska je kroz NATO sustav generiranja snaga dobila potvrdu i odgovornost za popunu sedam pozicija, od čega jednu brigadirsku savjetnika na razini Ministarstva obrane Iraka. Hrvatski časnici i dočasnici u NATO-ovoj misiji u Iraku obavljaju dužnost savjetnika, obučavatelja i mentora te stožerne i potporne dužnosti.

Predlaže se nastavak sudjelovanja pripadnika Oružanih snaga Republike Hrvatske u „NATO MISIJI U IRAKU“ s mogućnošću upućivanja do deset pripadnika Oružanih snaga Republike Hrvatske, koji mogu biti razmješteni u Iraku tijekom 2025. i 2026. godine s mogućnošću rotacije.

 **IV. POTREBNA FINANCIJSKA SREDSTVA**

Potrebna sredstva za provedbu ove Odluke osigurana su na razdjelu i glavi Ministarstva obrane u Državnom proračunu za 2024. godinu i projekcijama za 2025. i 2026. godinu.

Na temelju članka 54. stavka 2. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), na prijedlog Vlade Republike Hrvatske i uz prethodnu suglasnost Predsjednika Republike Hrvatske, Hrvatski sabor na sjednici \_\_\_\_\_\_\_\_\_\_\_\_\_\_\_ donio je

**O D L U K U**

 **O SUDJELOVANJU PRIPADNIKA ORUŽANIH SNAGA REPUBLIKE HRVATSKE**

**U MISIJI POTPORE MIRU „NATO MISIJI U IRAKU“**

**I.**

 U misiju potpore miru „NATO MISIJI U IRAKU“ u 2025. i 2026. godini upućuje se do deset pripadnika Oružanih snaga Republike Hrvatske, uz mogućnost rotacije.

**II.**

 Izvješće o sudjelovanju pripadnika Oružanih snaga Republike Hrvatske u misiji potpore miru iz točke I. ove Odluke bit će dio Godišnjeg izvješća o obrani koje Vlada Republike Hrvatske podnosi Hrvatskome saboru.

**III.**

Ova Odluka stupa na snagu osmoga dana od dana objave u Narodnim novinama.

|  |  |  |
| --- | --- | --- |
|  |  |  |
| **KLASA:****Zagreb,** | **HRVATSKI SABOR** |  |
|  |  | Predsjednik Hrvatskoga sabora Gordan Jandroković  |

**O B R A Z L O Ž E NJ E**

**Točkom I.** određuje se da Hrvatski sabor donosi Odluku o sudjelovanju pripadnika Oružanih snaga Republike Hrvatske u misiji potpore miru „NATO MISIJI U IRAKU“. Pravni temelj za donošenje Odluke Hrvatskoga sabora je članak 7. stavak 5. Ustava Republike Hrvatske koji propisuje da Oružane snage Republike Hrvatske mogu prijeći njezine granice ili djelovati preko njezinih granica na temelju Odluke Hrvatskoga sabora, koju predlaže Vlada Republike Hrvatske, uz prethodnu suglasnost Predsjednika Republike Hrvatske. Zakon o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23) u članku 54. stavku 2. na istovjetan način uređuje ovo područje. U operaciju potpore miru „NATO MISIJU U IRAKU“ upućuje se u 2025. i 2026. godini do deset pripadnika Oružanih snaga Republike Hrvatske, uz mogućnost rotacije.

**Točkom II.** utvrđuje se da će izvješće o sudjelovanju pripadnika Oružanih snaga Republike Hrvatske u misiji potpore miru iz točke I. ove Odluke biti dio Godišnjeg izvješća o obrani koje Vlada Republike Hrvatske podnosi Hrvatskome saboru.

**Točkom III.** određuje se stupanje na snagu ove Odluke.